Ollie Watkins

Oliver George Arthur Watkins (* 30. december 1995, Torquay, Anglicko) je anglický profesionálny futbalista, ktorý hráva na pozícii útočníka v anglickom klube Aston Villa.
Klubová kariéra.
Exeter City.
Watkins sa pripojil k akadémii Exeter City vo veku 11 rokov. Postupne prechádzal mládežníckymi tímami a v roku 2012 podpísal zmluvu so štipendiom. V apríli 2014 podpísal dvojročnú profesionálnu zmluvu.
Watkins debutoval v klube dňa 3. mája 2014 pri výhre 2:0 nad Hartlepool United v League Two.
Pre nedostatok hracieho času strávil Watkins sezónu 2014/15 vo Weston-super-Mare v šiestej anglickej lige.
V sezóne 2015/16 začínal väčšinou na lavičke. V marci 2016 sa prebil do základnej zostavy a 1. marca strelil svoj prvý gól v lige pri remíze 1:1 s Portsmouthom.
V sezóne 2016/17 odohral 52 zápasov v ktorých strelil 16 gólov a pridal 13 asistencií. Na konci sezóny získal ocenenie EFL Young Player of the Year, cenu pre najlepšieho mladého hráča.
Brentford.
Dňa 18. júla 2017 sa Watkins pripojil k Brentfordu v Championship kde podpísal štvorročnú zmluvu. V klube debutoval 5. augusta pri prehre 0:1 so Sheffieldom United. Svoj prvý gól strelil 15. augusta pri remíze 2:2 s Bristol City.
Dňa 9. augusta 2019 podpísal Watkins novú štvorročnú zmluvu s možnosťou predĺženia o jeden rok.
Aston Villa.
Dňa 9. septembra 2020 sa Watkins pripojil k Aston Ville v Premier League a podpísal kontrakt na päť rokov. Cena prevodu bola 28 miliónov libier, čo bolo vtedy najdrahší prestup klubu. V klube debutoval 15. septembra pri výhre 3:1 nad Burtonom v EFL Cupe, v zápase strelil aj svoj prvý gól v klube. O šesť dní neskôr debutoval v Premier League pri výhre 1:0 nad Sheffieldom United. Dňa 4. októbra strelil hetrik pri výhre 7:2 nad Liverpoolom, boli to jeho prvé góly v Premier League. Bola to najťažšia prehra Liverpoolu za posledných 57 rokov a bolo to prvýkrát v histórii Premier League, čo úradujúci šampión inkasoval 7 gólov v jednom zápase. So 14 gólmi v sezóne bol Watkins najlepším strelcom klubu v sezóne 2020/21.
V januári a februári 2023 ťahal Watkins sériu piatich zápasoch v ktorých strelil aspoň jeden gól. Stal sa prvým hráčom Aston Villy, ktorému sa to podarilo. V sezóne 2022/23 odohral dokopy 39 zápasov v ktorých strelil 16 gólov a pridal šesť asistencií.
Dňa 23. augusta 2023 strelil Watkins hetrik pri výhre 5:0 nad Hibernianom v štvrtom predkole Konferenčnej ligy UEFA 2023/24, čím zabezpečil postup do skupinovej fázy. Dňa 30. septembra strelil svoj druhý hetrik v sezóne pri výhre 6:1 nad Brightonom. Dňa 6. októbra podpísal novú zmluvu s Aston Villou, v ktorej zaviazal svoju budúcnosť klubu do roku 2028.
Reprezentačná kariéra.
Dňa 18. marca 2021 Watkins debutoval v národnom tíme Anglicka pri výhre 5:0 nad San Marínom v kvalifikácii na Majstrovstvá sveta vo futbale 2022. V zápase strelil aj svoj prvý gól v reprezentácii.
Watkins bol zaradený do záverečnej nominácie na Majstrovstvá Európy vo futbale 2024. Na turnaji sa ani raz nedostal do základnej zostavy, trikrát nastúpil na turnaji z lavičky. Strelil však víťazný gól v semifinále pri výhre 2:1 nad Holandskom. Anglicko na turnaji skončilo vo finále, kde prehralo so Španielskom 1:2.
Štatistiky kariéry.
Klubové.
"K 25. decembru 2024"
Medzinárodne.
"K 25. decembru 2024"
Úspechy hráča.
Anglicko 
Individuálne